Predkladacia správa

Materiál  Finančné memorandum ISPA pre rok 2002 pre projekt “Modernizácia železničnej trate Trnava – Nové Mesto nad Váhom, úsek Trnava - Piešťany na Slovensku” je predkladaný na rokovanie vlády na základe uznesenia vlády Slovenskej republiky č. 600/2000 zo dňa 9. augusta 2000.

Cieľom predkladaného materiálu je schválenie finančného memoranda vládou SR, ktorým sa zabezpečí spolufinancovanie predmetného projektu z prostriedkov Európskych spoločenstiev. 

Projekt, ktorý je predmetom tohto finančného memoranda má tri časti:
1.	Modernizácia energetického kontrolného strediska v Bratislave a napájacej stanice v Trnave, vrátane modernizácie systému kontroly, prenosu a rádiového telefónneho spojenia a dispečingu telefónneho systému. 

2.	Modernizácia trate v úsekoch Trnava – Brestovany (7.246 m), Brestovany – Leopoldov (4.651 m), Leopoldov – Veľké Kostoľany (5.009 m) a Vel’ké Kostoľany – Piešťany (7.154 m) mimo staníc, aby bola umožnená maximálna prevádzková rýchlosť 160 km/h.

Na tomto úseku, ktorého celková dĺžka je 24,060 km bude vykonaná modernizácia synchronizačného zariadenia a telekomunikácie, modernizácia tratí, modernizácia nadzemného kontaktného vedenia a elektrických inštalácií a výstavba a rekonštrukcia 1 nadjazdu, 7 železničných mostov, 8 priepustov, 2 podchodov a 500 metrov nástupíšť.

3.	Modernizácia tratí a infraštruktúry v okolí nasledovných železničných staníc:
-	železničná zastávka a výhybňa Brestovany (3.342 m)
-	železničná stanica Leopoldov (10.425 m)
-	železničná stanica Veľké Kostoľany (10.195 m)

Celková dĺžka modernizácie tratí v okolí staníc predstavuje 23,962 km a zahŕňa aj modernizáciu synchronizačného a telekomunikačného systému, nadzemného kontaktného vedenia a elektrických inštalácií, výstavbu nástupíšť v celkovej dĺžke 2.200 m, výstavbu 2 podchodov, 1 nadchodu, 1 nadjazdu a 1 priepuste, ako i ďalšiu modernizáciu. V projekte sa nepočíta so žiadnou výstavbou alebo stavbou budov. 

Projekt ISPA pre rok 2002 Modernizácia železničnej trate Trnava – Nové Mesto nad Váhom, úsek Trnava - Piešťany na Slovensku bol schválený Riadiacim výborom ISPA na jeho zasadnutí v dňoch 16. - 17. júla 2002. Finančné memorandum bolo pripomienkované vecne príslušnými rezortmi pred jeho schválením Riadiacim výborom ISPA.

Celkové náklady projektu sú 97 427 000 €. Celkové oprávnené náklady pre uvedený projekt, na ktorých základe bol určený príspevok ISPA, sú 93 488 000 €. 

Príspevok ISPA predstavuje 46 774 000 €, t. j. 50% celkových oprávnených nákladov. Národné spolufinancovanie projektu bude zabezpečené zo štátneho rozpočtu v zmysle prílohy 2 materiálu.

Konečný príjemcom pomoci sú Železnice Slovenskej republiky, ktoré budú zodpovedné aj za implementáciu projektu. 

Projekt musí byť ukončený do 31. decembra 2008.

Právne záväzná je anglická verzia finančného memoranda tvoriaca prílohu 1 materiálu. Finančné memorandum za Európsku komisiu podpísal dňa 16. 9. 2002 komisár Európskej komisie pre regionálnu politiku Michel Barnier.